# Toxotes blythii

Toxotes blythii és una espècie de peix de la família dels toxòtids i de l'ordre dels perciformes.

## Descripció

Fa 15 cm de llargària màxima. Temps enrere, es pensava que aquesta espècie era idèntica a Toxotes microlepis però les diferències estructurals i de coloració entre l'una i l'altra van aconsellar elevar T. blythii a la categoria de nova espècie.

## Reproducció

Els peixos arquers no presenten dimorfisme sexual, però, a banda d'això, la biologia reproductiva d'aquesta espècie és encara un misteri. Les espècies d'aquest gènere i d'aigües salabroses neden fins als esculls de corall per fresar-hi, però, probablement, no és el cas de T. blythii per ésser d'aigua dolça.

## Alimentació

En estat salvatge menja principalment insectes, aranyes, crustacis i peixets, mentre que en captivitat es nodreix de tota mena d'aliments secs i congelats.

## Hàbitat i distribució geogràfica

És un peix d'aigua dolça, pelàgic, amfídrom i de clima tropical, el qual viu a Myanmar (la divisió de Tanintharyi i els estuaris i els cursos inferiors de les conques dels rius Salween, Sittang i Irauadi) i, probablement també, Tailàndia.

## Principals amenaces

La principal amenaça per a la seua conservació és la sobrepesca potencial que pateix amb destinació al mercat internacional de peixos d'aquari.

## Vida en captivitat

En captivitat és millor tindre'l en grups de tres o més espècimens, ja que les potencials agressions dins d'un grup així acostumen a minvar i no ocasionaran cap dany seriós, mentre que en parelles sovint passa que l'exemplar dominant intimida el més petit fins a la mort. Els exemplars solitaris són una mica tímids i nerviosos, encara que això dependrà en gran manera també dels seus altres companys d'aquari (en especial, si són bulliciosos i agressius, o, en canvi, prou petits com per a ésser empassats, ja que els peixos arquers poden menjar preses fins a la meitat de la seua mida). Les espècies més adients per a compartir un aquari amb aquesta espècie inclourien loricàrids, cíclids sud-americans, Melanotaenia fluviatilis i bòties pallassos.

## Observacions

És inofensiu per als humans i durant molts anys ha estat conegut només per dibuixos i fotos. Darrerement ha aparegut en les llistes dels peixos comercialitzats per exportadors del sud-est asiàtic (tot i que prové d'una àrea molt limitada de Myanmar) i a les botigues de peixos ornamentals de la Gran Bretanya es venia per 84,95 lliures esterlines l'any 2011.

## Referències

* ↑ The Taxonomicon (anglès)
* 1 2 3 4 5 Practical FishKeeping Arxivat 2015-04-02 a Wayback Machine. (anglès)
* ↑ Albert Günther; William Carruthers, William Francis, 1892. The Annals and magazine of natural history: zoology, botany, and geology. Sixth IX. Londres: Taylor and Francis. pp. 143–144.
* ↑ Riede, K., 2004. Global register of migratory species - from global to regional scales. Final Report of the R&D-Projekt 808 05 081. Federal Agency for Nature Conservation, Bonn, Alemanya. 329 p.
* ↑ Talwar, P. K. i A. G. Jhingran, 1991. Inland fishes of India and adjacent countries. Volum 2. A. A. Balkema, Rotterdam.
* ↑ Catalogue of Life (anglès)
* 1 2 FishBase (anglès)
* ↑ GBIF (anglès)
* ↑ UICN (anglès)

## Bibliografia

* Allen, G. R., 1978. A review of the archerfishes (family Toxotidae). Records of the Western Australian Museum, v. 6 (pt 4): 355-378.
* Anònim, 1999. Base de dades de la col·lecció de peixos del Museu d'Història Natural de Londres. Londres, la Gran Bretanya.
* Divisió de Peixos de la Smithsonian Institution. Base de dades de la col·lecció de peixos del Museu Nacional d'Història Natural (en anglès). Smithsonian Institution, 2001.
* Wu, H.L., K.-T. Shao i C.F. Lai (eds.), 1999. Latin-Chinese dictionary of fishes names. The Sueichan Press, Taiwan.

## Enllaços externs

* AQUATAB (txec)
* BioLib (anglès)
* ION (anglès)
* YouTube